**МОТИВИ**

към проект на Наредба за изменение на Наредба № 1 от 2017 г. за реда и начина за обучение и издаване на документи за правоспособност на лица, извършващи дейности с оборудване, съдържащо флуорсъдържащи парникови газове, както и за документирането и отчитането на емисиите на флуорсъдържащи парникови газове

(Обн. ДВ, бр. 20 от 2017 г.)

1. Причини, които налагат приемането на акта:

С Решение № 496 на Министерския съвет от 29.08.2017 г. за изпълнение на Решение № 338 на МС от 23.06.2017 г. за приемане на мерки за намаляване на административната тежест върху гражданите и бизнеса чрез премахване на изискването за представяне на някои официални документи на хартиен носител (РМС № 496 от 2017 г.) е възложено на всички министри да предприемат необходимите действия за премахване на изискването за представяне на някои официални удостоверителни документи на хартиен носител.

В изпълнение на т. 2 от РМС № 496 от 2017 г. е необходимо да се направи промяна в Наредба № 1 от 2017 г. за реда и начина за обучение и издаване на документи за правоспособност на лица, извършващи дейности с оборудване, съдържащо флуорсъдържащи парникови газове, както и за документирането и отчитането на емисиите на флуорсъдържащи парникови газове (Наредба № 1 от 2017 г.).

В чл. 12, ал. 3, т. 1 от Наредба № 1 от 2017 г. е предвидено документ за правоспособност по чл. 17б, ал. 1 от Закона за чистотата на атмосферния въздух (ЗЧАВ) да се издава от Главна дирекция „Пожарна безопасност и защита на населението“ на Министерството на вътрешните работи на лице, което има диплома за завършено средно образование или по-висока степен на образование. За да се избегне представянето на документи на хартиен носител е необходимо тази разпоредба да бъде прецизирана.

В чл. 14, ал. 3, т. 1 б. „а“ от наредбата е предвидено документ за правоспособност по чл. 17б, ал. 2 от ЗЧАВ да се издава от Главна дирекция „Пожарна безопасност и защита на населението“ на Министерството на вътрешните работи след представяне на заявление, в което се съдържат удостоверение за регистрация, когато в искането не е посочен Единен идентификационен код или код по БУЛСТАТ. Проектът на наредба предвижда изискването за представяне на удостоверение за регистрация да се отмени.

2. Цели, които се поставят:

С проекта се цели намаляване на административната тежест чрез отпадане на изискването за представяне на официални удостоверителни документи на хартиен носител.

3. Финансови и други средства, необходими за прилагането на новата уредба:

Издаването на наредбата не води до необходимост от допълнителни финансови средства.

4. Очаквани резултати от прилагането:

В резултат на приемането на изменение в Наредба № 1 от 2017 г. ще се постигне намаляване на административната тежест за гражданите чрез отпадане на изискването за представяне на официален удостоверителен документ на хартиен носител. Това ще им спести време и средства. Това изменение в наредбата ще има положително въздействие и по отношение на екологията.

5. Анализ за съответствие с правото на Европейския съюз:

С проекта не се предвижда въвеждане на европейско законодателство, поради което не е изготвена таблица за съответствие с европейското право.

На основание чл. 26, ал. 4 от Закона за нормативните актове срокът за обществено обсъждане на проекта е 14 дни. Целите, които ще се постигнат с промените в Наредба № 1 от 2017 г. – намаляване на административната тежест за гражданите и бизнеса, обосновават необходимостта от съкращаване на срока за изразяване на предложения и становища.